Un bărbat a plecat, în mijlocul nopții, din singura zonă carantinată din România ca să se ducă la părinți. Procurorii au deschis dosar penal

Parchetul Judecătoriei Bicaz a deschis o anchetă după ce un bărbat din comuna Moara, județul Suceava, localitate aflată sub carantină prin Ordonanță Militară, a plecat, în noaptea de 1- 2 aprilie, în Bicaz, la părinții săi.

Reclamația a fost făcută la poliție de un vecin de-ai părinților acestuia. Bărbatul se întorsese recent dintr-un stat al Uniunii Europene.

Comunicatul integral al Parchetului

”Pe rolul Parchetului de pe lângă Judecătoria Bicaz a fost înregistrat, la data de 02.04.2020. dosarul penal nr. 328/P/2020, în care se efectuează cercetări sub aspectul săvârșirii infracțiunii prevăzute de dispozițiile art.352 alin.l C.pen., ca urmare a sesizării primite de la o persoană fizică, cu privire la faptul că, la un vecin de-al său, au venit, în noaptea de 01/02.04.2020, mai multe persoane cu un autoturism din Comuna Moara județului Suceava, dintr-o zonă carantinată.

Cu ocazia deplasării organelor de cercetare penală din cadrul Poliției Orașului Bicaz la fața locului, s-a constatat că, o persoană de sex masculin a venit în noaptea de 01/02.04.2020 din comuna Moara județului Suceava la părinții săi care locuiesc în orașul Bicaz. Persoana în cauză s-a întors de curând dintr-un stat al Uniunii Europene.

Conform Ordonanței militare nr. 6/2020, pe lista localităților pentru care s-a instituit măsura de carantină figurează si comuna Moara, jud. Suceava.

Urmare a plângerii înregistrate, procurorii din cadrul Parchetului de pe lângă Judecătoria Bicaz au dispus administrarea cu celeritate a probelor necesare lămuririi aspectelor sesizate.

Precizăm că, activitățile procedurale efectuate, cât și cele în curs de desfășurare, în timpul urmăririi penale sunt reglementate de Codul de Procedură Penală și au drept scop administrarea probatoriului cu respectarea drepturilor și garanțiilor procesuale, precum și a prezumției de nevinovăție.”